CELEX: 62017TN0229
Language: sk
Date: 2017-04-19 00:00:00
Title: Vec T-229/17: Žaloba podaná 19. apríla 2017 – Nemecko/Komisia

19.6.2017   
            
            
               SK
            
            
               Úradný vestník Európskej únie
            
            
               C 195/37
            
         Žaloba podaná 19. apríla 2017 – Nemecko/Komisia
   (Vec T-229/17)
   (2017/C 195/50)
   Jazyk konania: nemčina
   
      Účastníci konania
   
   
      Žalobkyňa: Spolková republika Nemecko (v zastúpení: T. Henze, J. Möller, M. Winkelmüller, F. van Schewick a M. Kottmann, Rechtsanwälte)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Komisie (EÚ) 2017/133 z 25. januára 2017 o zachovaní odkazu na harmonizovanú normu EN 14342:2013 „Drevené podlahoviny: Vlastnosti, posudzovanie zhody a označovanie“ v Úradnom vestníku Európskej únie s obmedzením v súlade s nariadením Európskeho parlamentu a Rady (EÚ) č. 305/2011 (Ú. v. EÚ L 21, 2017, s. 113),
            
         
               —
            
            
               zrušil rozhodnutie Komisie (EÚ) 2017/145 z 25. januára 2017 o zachovaní odkazu na harmonizovanú normu EN 14904:2006 „Povrchy pre športové areály. Vnútorné povrchy pre viaceré druhy športov. Špecifikácia.“ v Úradnom vestníku Európskej únie s obmedzením v súlade s nariadením Európskeho parlamentu a Rady (EÚ) č. 305/2011 (Ú. v. EÚ L 22, 2017, s. 62),
            
         
               —
            
            
               zrušil oznámenie Komisie v rámci vykonávania nariadenia Európskeho parlamentu a Rady (EÚ) č. 305/2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (Ú. v. EÚ C 76, 2017, s. 32), v rozsahu, v akom odkazuje na harmonizovanú normu EN 14342:2013 „Drevené podlahoviny. Vlastnosti, posudzovanie zhody a označovanie“,
            
         
               —
            
            
               zrušil oznámenie Komisie v rámci vykonávania nariadenia Európskeho parlamentu a Rady (EÚ) č. 305/2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (Ú. v. EÚ C 76, 2017, s. 32), v rozsahu, v akom odkazuje na harmonizovanú normu EN 14904:2006 „Povrchy pre športové areály. Vnútorné povrchy pre viacšportové použitie. Špecifikácia“,
            
         
               —
            
            
               uložil Komisii povinnosť nahradiť trovy konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza tri žalobné dôvody.
   
               1.
            
            
               Prvý žalobný dôvod založený porušení podstatných formálnych náležitostí.
               Spolková republika Nemecko tvrdí, že v rámci prijatia napadnutých rozhodnutí Komisia porušila podstatné formálne náležitosti stanovené v článku 18 nariadenia (EÚ) č. 305/2011. (1) Komisia sa v tomto zmysle neobrátila na výbor založený článkom 5 smernice 98/34/ES, (2) konzultácia s európskym orgánom pre normalizáciu bola poznačená nedostatkom a sporné rozhodnutia neboli prijaté „podľa stanoviska“ výboru založeného na základe článku 5 tejto smernice.
            
         
               2.
            
            
               Druhý žalobný dôvod založený na porušení povinnosti odôvodnenia.
               Vo svojom druhom dôvode žalobkyňa tvrdí, že napadnuté rozhodnutia poškodzujú povinnosť odôvodnenia stanovenú v článku 296 druhom odseku ZFEÚ, pretože v nich nie je uvedené stanovisko k otázke, ktorá je v zmysle článku 18 ods. 1 nariadenia č. 305/2011 rozhodujúca, teda k otázke, či dotknuté harmonizované normy spĺňajú príslušný mandát a garantujú dodržiavanie základných požiadaviek, ktoré sa uplatňujú na stavebné práce. Vyplýva z toho, že ani Spolková republika Nemecko, ani Všeobecný súd nemôžu zistiť základné úvahy právnej a skutkovej povahy, z ktorých Komisia vychádzala.
            
         
               3.
            
            
               Tretí žalobný dôvod založený na porušení nariadenia č. 305/2011.
               Žalobkyňa okrem toho tvrdí, že rozhodnutia a oznámenia, ktoré sú predmetom sporu, porušujú hmotnoprávne ustanovenia nariadenia č. 305/2011.
               
                           —
                        
                        
                           Po prvé sporné nástroje sú v rozpore s článkom 17 ods. 5 prvým a druhým pododsekom nariadenia č. 305/2011, pretože napriek jeho ustanoveniam Komisia nevyhodnotila súlad dotknutých harmonizovaných noriem s príslušnými mandátmi a nezohľadnila tak reálnu neexistenciu súladu uvedených noriem.
                        
                     
                           —
                        
                        
                           Po druhé sú sporné nástroje v rozpore s článkom 18 ods. 2 v spojení s článkom 3 ods. 1 a 2, ako aj s článkom 17 ods. 3 prvým pododsekom nariadenia č. 305/2011. Komisia nezohľadnila skutočnosť, že dotknuté normy neobsahujú postupy a kritériá na posúdenie parametrov v súvislosti s vypúšťaním iných nebezpečných látok, a preto boli, pokiaľ ide o zásadnú vlastnosť stavebných výrobkov, nedostatočné a z toho dôvodu nedodržiavajú základné požiadavky, ktoré sa uplatňujú na stavebné diela.
                        
                     
                           —
                        
                        
                           Napokon v rámci prijatia sporných nástrojov sa Komisia dopustila ďalšieho nesprávneho posúdenia, keď nezohľadnila možnosť stanovenú v článku 18 ods. 2 nariadenia č. 305/2011 zverejniť odkazy na dotknutú harmonizovanú normu v Úradnom vestníku Európskej únie spolu s rezervami, ktoré žalobkyňa navrhla.
                        
                     
         
      (1)  Nariadenie Európskeho parlamentu a Rady (EÚ) č. 305/2011 z 9. marca 2011 , ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (Ú. v. EÚ L 88, 2011, s. 5).
   
      (2)  Smernica Európskeho parlamentu a Rady 98/48/ES z 20. júla 1998, ktorou sa mení a dopĺňa smernica 98/34/ES o postupe pri poskytovaní informácií v oblasti technických noriem a predpisov (Ú. v. ES L 217, 1998, s. 18; Mim,. vyd. 13/021, s. 8).